Alki Zei
Alki Zei var en græsk forfatter. Hun var født i Athen og voksede op på øen Samos og i Athen. Hendes oplevelser som barn og ung under Metaxas-diktaturet i 1930'erne og den tyske besættelse under 2. Verdenskrig kom til at danne ramme om flere af hendes bøger.
Zei debuterede i 1963 med børnebogen Vildkat i glasbur som foregår på Samos i 1936. Set fra et barns synsvinkel handler bogen om, hvad det betyder for et samfund og en familie, når demokratiet trues, og der indføres diktatur. Bogen er en klassiker i græsk børnelitteratur, og den er oversat til 22 sprog, bl.a. dansk i 1970.
Zei skrev en lang række populære børnebøger, men fik sit gennembrud som romanforfatter i 1987 med romanen Achilleas' forlovede (på dansk 1990). Romanen tager udgangspunkt i Zeis egne oplevelser som medlem af den kommunistiske modstandsbevægelse under den tyske besættelse og senere som politisk flygtning ad to omgange, først i Tasjkent og Moskva i Sovjetunionen (1954-1964) og siden i Paris under Juntadiktaturet (1967-1974).